SAUK wil 2 000 ontslaanDie National Education, Health and Allied Workers’ Union (Nehawu) het die SAUK se plan verwerp om 981 heeltydse werknemers en meer as 1 000 vryskutwerkers af te dank as deel van ŉ herstruktureringsplan. Die openbare uitsaaier het die betrokke personeellede Maandag van hul moontlike ontslag in kennis gestel. “Werkers mag nie ly weens die sirkus wat deur ene Hlaudi Motsoeneng bedryf is terwyl hy aan die stuur van sake by die openbare uitsaaier gestaan het nie,” sê Zola Saphetha, Nehawu se sekretaris-generaal. “Hlaudi en die voormalige raad is toegelaat om die SAUK soos hul persoonlike spazawinkel te bedryf en nou moet werkers hul werk verloor weens [Hlaudi-hulle se] onvermoë om goeie bestuur en finansiële dissipline toe te pas.” Hy sê Nehawu verwerp die bloedbad wat die gevolg is van ŉ paar individue “wat nie die openbare uitsaaier se belange op die hart gedra het nie”. Saphetha sê dit gaan sy verstand te bowe dat die tesourie bereid was om die SAL en SA Express te red, maar geen maatreëls tref om die SAUK as die openbare uitsaaier te red nie. Volgens die vakbond is ŉ groot aantal werknemers tussen 1 April 2015 en 31 Maart 2017 inderdaad onreëlmatig aangestel, bevorder of hul vergoeding onwettig aangepas. “Ons doen ŉ beroep op die SAUK om met ander planne vorendag te kom … Ons ondersteun ons sustervakbond CWU in hul stryd teen die voorgenome afdankings.” Dit volg kort ná die president se werkberaad waar ŉ besluit geneem is om ŉ moratorium op werkverliese in die openbare én privaat sektor te plaas. Om te bewys dat die beraad nie net ŉ gepraat was nie, sal die regering daadwerklik moet ingryp om SAUK-werknemers se werk te beskerm, sê Saphetha.